**Seletuskiri Sillamäe Linnavolikogu määruse**

**„Koolieelsete lasteasutuste pedagoogide töötasustamise alused“ muutmise eelnõule**

Vabariigi Valitsuse 6. veebruari 2015. a määruses nr 16 „Riigieelarve seaduses kohaliku omavalitsuse üksustele määratud toetusfondi vahendite jaotamise ja kasutamise tingimused ja kord“ kehtestati muudatused, mis jõustusid 8. juulil 2017. a. Muudatuseks oli, et läbi toetusfondi toetatakse koolieelsete lasteasutuste õpetajate töötasu alammäära tõstmist.

Lasteaiaõpetajate tööjõukulude toetamisega motiveeritakse kohalikke omavalitsusi tõstma lasteaiaõpetajate töötasu alammäära vähemalt 90% põhikooli ja gümnaasiumi õpetaja töötasu alammäärast. Täiendavat toetust antakse kohalikele omavalitsustele alates 2017. aasta 1. septembrist. Eesmärk tõsta lasteaedade õpetajate töötasusid täidetakse kohaliku omavalitsuse üksuste ja riigi koostöös.

Kohalikule omavalitsusele antakse toetust 2019.aastal juhul, kui 2019. aasta 1. jaanuarist on lasteaia õpetajate palk 90% (1125 eurot) ja 100%(1250 eurot) magistrikraadiga lasteaiaõpetajatel üldhariduskooli õpetaja töötasu alammäärast ( 2019.a. 1250 eurot) toetuse saamise aastal.

Sillamäe lasteaedades töötab kokku 86 õpetajat, kellest 8 on magistrikraadiga või magistrikraadiga võrdsustatud haridustasemega.

Tasandus-ja toetusfondis planeeritakse Sillamäe linnale 2019. aastaks kokku toetuseks

234 404 eurot, millest tasandustoetus on 191 245 eurot ja lapsepõhine toetus 43 159 eurot. 2019.aastal saadav toetus on Sillamäe linnal 11 751 eurot suurem kui 2018.aastal.

Saadavat toetust võib kasutada lasteaiaõpetajate ja tugispetsialistide tööjõukulude katmiseks või tugiteenuste kättesaadavuse tagamiseks.

Toetuse saamiseks peame esitama andmed lasteaiaõpetajate kinnitatud töötasu alammäära kohta Haridus- ja Teadusministeeriumile 30. jaanuariks 2019.a..

Anneli Rants

Haridus-ja kultuuriosakonna juhataja